Bilete loto online. Loteria Română a lansat propria platformă de joc
Loteria Română a lansat platforma bilete.loto.ro, prin care utilizatorii vor putea juca la Loto și vor putea încasa premiile de până la 100 de lei.
"Aplicaţia este dezvoltată in-house, prin resurse proprii, şi pune în premieră la dispoziţia jucătorilor online trei noi funcţionalităţi: plata premiilor în valoare de până la 100 de lei inclusiv, direct în contul bancar, posibilitatea de a juca scheme reduse şi variante combinate şi, nu în ultimul rând, posibilitatea autentificării prin intermediul aplicaţiei ROeID", a transmis Loteria Română.
Din aplicaţie pot fi achiziţionate cu uşurinţă şi în siguranţă, în orice moment, bilete pentru cele mai cunoscute şi atractive jocuri din România: Loto 6/49, Noroc, Joker, Noroc Plus, Loto 5/40 şi Super Noroc
"Loteria Română face un nou pas către digitalizare, transparenţă şi accesibilitate, prin lansarea platformei proprii de joc online, bilete.loto.ro. Lansarea platformei web-based vine la mai puţin de un an de când am făcut disponibile online, prin platforme partenere, cele mai populare şi îndrăgite jocuri organizate de companie. Următorul obiectiv este lansarea şi a aplicaţiei native a Loteriei Române, la dezvoltarea căreia se lucrează în prezent", a declarat Ionuţ-Valeriu Andrei, Director General Loteria Română.
Platforma bilete.loto.ro va fi disponibilă 24/7 şi va oferi jucătorilor posibilitatea de a juca în siguranţă, online, inclusiv scheme reduse predefinite şi variante combinate. Interfaţa prietenoasă şi intuitivă va conţine informaţii actualizate privind jocurile şi premiile puse în joc.
Platforma online dezvoltată de Loteria Română este integrată cu soluţia de identificare digitală ROeID a Guvernului României, astfel că toată interacţiunea jucătorilor este una sigură din punct de vedere al autentificării.
Loteria Română a beneficiat de suportul Centrului Naţional Cyberint şi al Serviciului de Telecomunicaţii Speciale pentru faza de verificare şi testare a platformei.
Procesarea plăţilor pentru platforma bilete.loto.ro se realizează în parteneriat cu CEC Bank.
Sursa: StirilePROTV
Etichete: loteria română,
Dată publicare:
25-03-2024 12:30